Kitab Suci Bocah nyuguhaké Raja Suleman Kang Wicaksana
Ditulis déning: Edward Hughes Digambari déning: Lazarus Alastair Paterson Dibesut déning: Ruth Klassen Diterjemahaké déning: Maryudha Diproduksi déning: Bible for Children ©2022 Bible for Children, Inc. Kowé duwé hak motokopi utawa nyithak crita iki, waton ora kanggo diedol.
Raja Dawud minangka abdining Allah kang agung. Ing mangsa pamarentahane, Israèl wis ping sepuluh luwih gedhe tinimbang karajane Raja Saul. Nanging saiki dhèwèké ora bisa mrentah maneh. Dawud wis tuwa. Lan kesel! Lan lara! Uripé ing bumi wis cedhak pungkasane.
Salah siji putrane Dawud, Adonia, ngandhani wong Israèl yen saiki dhèwèké bakal dadi raja. Senajan jenenge tegese "Gustiku kuwi Gusti Allah," Adonia dudu wong sing apik. Dhèwèké nyoba nyolong tahta, merga Dawud ora kuwat nglawan dhèwèké. Nanging Gusti Allah duwe rencana liya!
Batsyéba garwane Dawud ngerti yen putrane Suleman kudu dadi raja. Dhèwèké ngandhani Dawud babagan rencana Adonia. Nalika lagi lara, Dawud ngumpulake para panggedhene lan ngangkat Suleman dadi raja ing Israèl.
Suleman ora nandhang susah maneh karo Adonia, amarga wong Israèl padha pracaya marang Dawud. Dawud kandha marang wong-wong mau yen Suleman iku kang kapilih dening Gusti Allah dadi rajane. Ora let suwe, Dawud seda.
Sadurunge Dawud seda, dhèwèké ngomong karo Suleman bab manut marang Gusti Allah lan dadi raja sing apik. "Mlakua ing dalane Gusti Allah, supaya kowé bisa sukses ing kabeh sing kok tindakake," ujare Dawud marang putrane. Kuwi saran sing apik! Suleman banjur lenggah ing dhampare Dawud, kang rama, lan karajane santosa.
Ing sawijining bengi, Suleman ngimpi. Ing impene, Gusti Allah nemoni marang dhèwèké lan ngandika, "Nyuwuna! Apa sing bakal Dakparingake marang kowé?" Apa sing bakal sampeyan jaluk?
Suleman njaluk kawicaksanan kanggo dadi raja sing apik. Panyuwune raja enom iku ndadekake keparenge Gusti. Suleman entuk apa sing dijaluk - nanging Gusti Allah uga janji marang dhèwèké bab kasugihan lan kamulyan sing gedhe.
Ora let suwe wong-wong ngerti kawicaksanane Suleman. Ing sawijining dina, ana ibu loro teka ing ngarepe, karo nggawa bayi siji. "Putra wong wadon menika tilar donya ing wayah wengi, lan piyambakipun nggantos bayi ingkang pun pejah kalihan putra kawula ingkang gesang," ujare wong wadon kuwi. "Ora! Nanging sing urip iku anakku, lan sing mati iku anakmu," ujare wong wadon liyane. Kepiye carane raja bisa ngerti sapa sing sejatine ibune?
Raja nuli ngandika, "Aku gawanen pedhang." Banjur diaturake pedhang ing ngarsane raja. Kira-kira apa sing direncanakake raja nganggo pedhang?
Raja banjur ngandika, "Bayi kang isih urip iku baginen dadi loro, separo wenehna wong wadon kuwi lan separo meneh wenehna liyane." Ibune bayi sing isih urip banjur matur: "Dhuh gusti, paringna bayi ingkang gesang punika dateng piyambakipun, lan ampun dipejahi."
Nanging sing liyane kandha, "Aja dadi duwekku lan aja dadi duwekmu, nanging dibagi rata."
Raja banjur ngandika, "Wong wadon sing kapisan wenehana bayi sing isih urip. Bareng wong Israèl kabeh padha krungu bab pranatan mau, banjur padha ngajeni marang raja. Wong-wong mau padha weruh yen kawicaksanane Gusti Allah ana ing panjenengané.
Bangsa Israèl ora nduwe Pedaleman Allah kanggo nyembah Gusti Allah. Nalika Dawud ngrancang mbangun, Gusti Allah ngandika, "Anakmu sing bakal mbangun padaleman kanggo AsmaKu." Mulane Suleman wiwit yasa pedaleman Allah sing apik banget ing Yérusalèm.
Butuh pitung taun suwene kanggo mbangun Padaleman Suci. Banjur teka dina sing agung nalika kabeh wong padha nglumpuk ngrungokake Suleman ngaturake Padaleman Suci kanggo PANGÉRAN YEHUWAH.
Sakwise ndedonga kanthi sukur, raja lan wong-wong padha ngurbanke ewonan kurban kanthi bungah sarta nganakake pesta gedhe rong minggu suwene!
Sawise iku, Gusti Allah ngatingal maneh marang Suleman lan janji bakal mberkahi dhèwèké lan Israèl anggere padha manut marang PANGÉRAN YEHUWAH.
Sayange, Suleman lan wong Israel ora tansah manut marang Gusti Allah. Sang Prabu nikah karo wong wadon akeh sing ora dikersakake dening Gusti Allah. Para garwane kang kapir padha ngudi marang brahala; lan atine ora setya marang PANGÉRAN YEHUWAH, Allahe, kaya penggalihe Dawud, leluhure.
Nalika Suleman mbuang kasempatan kanggo manut marang Gusti Allah, salah sawijining perwira sing jenenge Yerobeam ngalami pengalaman aneh. Ana nabi kandha marang dhèwèké nek Gusti Allah bakal mbagi kratone Suleman lan Yerobeam bakal mrentah sepuluh saka rolas suku.
Yerobeam cepet-cepet mlayu menyang Mesir. Dhèwèké ngerti yen Suleman bakal mateni dhèwèké yen dhèwèké tetep.
Akhire Suleman seda. Rehabeam, putrane, narik pajeg marang wong-wong kanthi luwih ala tinimbang sing ditindakake Suleman. Sepuluh suku padha mbalela lan milih Yerobeam dadi pemimpine. Kratone Suleman sing gedhe dibagi dadi loro, kaya sing dipangandikakake dening nabine Allah. Gusti Allah ora bisa mberkahi wong sing duraka!
Raja Suleman Kang Wicaksana Crita saka Pangandikané Gusti, Kitab Suci bisa digolèki ing 1 Para Raja 1-12 "'Kawedharipun pangandika Paduka punika madhangi'." Jabur 119:130
22 Cunthel